Komisijos direktyva
1990 m. spalio 30 d.
derinanti su technikos pažanga Tarybos direktyvą 77/541/EEB dėl valstybių narių įstatymų, reglamentuojančių motorinių transporto priemonių saugos diržus ir keleivio apsaugos sistemas, suderinimo
(90/628/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1977 m. birželio 28 d. Tarybos direktyvą 77/541/EEB dėl valstybių narių įstatymų, reglamentuojančių motorinių transporto priemonių saugos diržus ir keleivio apsaugos sistemas, suderinimo [1] su paskutiniais pakeitimais, padarytais Ispanijos ir Portugalijos stojimo aktu, ypač į jos 10 straipsnį,
kadangi išsamiai įvertinus Direktyvą 77/541/EEB paaiškėjo, kad galima papildomai pagerinti saugą keliuose panaudojant praktinę patirtį ir technologijos plėtrą ir atsižvelgiant į Jungtinių Tautų Europos ekonomikos komisijos padarytą pažangą, ypač Reglamentu Nr. 16:
- įtraukiant "diržų komplekto" specialių tipų transporto priemonėms tipo patvirtinimo reikalavimus,
- įtraukiant saugos diržų su apkrovikliais tipo patvirtinimo reikalavimus,
- nustatant, kad tinkami saugos diržai turi būti įrengti visose visų transporto priemonių kategorijų sėdimosiose vietose, taikant kuo mažiau būtinų išimčių,
- pateikiant dokumento, patvirtinančio, kad saugos diržai iš tikrųjų įrengti tam tikro tipo transporto priemonėse, kurių tipą reikia patvirtinti, pavyzdį,
- pateikiant diržų aukščio reguliavimo įtaisų bandymų reikalavimus
ir
- pateikiant griežtesnius produkcijos atitikties reikalavimus;
kadangi patirtis rodo, kad reikia šiek tiek pakoreguoti kai kuriuose esamus apibrėžimus ir reikalavimus;
kadangi reikia pagerinti keleivių saugą, ypač miesto ir tarpmiestinių autobusų keleivių saugą, nuo išsviedimo avarijos metu ir todėl reikia papildomai pakeisti tą direktyvą;
kadangi reikia padaryti viską, kad tie pakeitimai galėtų būti pradėti taikyti ne vėliau kaip 1991 m. gruodžio 31 d.;
kadangi direktyvos dėl privalomo saugos diržų segėjimo visiems lengvesnių kaip 3,5 tonos transporto priemonių keleiviams priėmimą reikia susieti su papildomu direktyvos pakeitimu, kurio tikslas nustatyti, kad būtų privalu tokių transporto priemonių šoninėse sėdynėse įrengti trijose vietose tvirtinamus saugos diržus su įtraukikliais;
kadangi šioje direktyvoje numatytos priemonės atitinka Direktyvų dėl techninių kliūčių panaikinimo motorinių transporto priemonių prekybos srityje derinimo su technikos pažanga komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyvos 77/541/EEB priedai keičiami pagal šios direktyvos priedą.
2 straipsnis
1. Nuo 1991 m. gegužės 1 d. nė viena valstybė narė neturi teisės:
a) dėl su saugos diržais ir susaistymo sistemomis susijusių priežasčių:
- atsisakyti suteikti transporto priemonių tipui, EEB tipo patvirtinimą, išduoti Tarybos direktyvos 70/156/EEB [2] 10 straipsnio 1 dalies paskutinėje įtraukoje numatyto liudijimo kopiją arba suteikti nacionalinį tipo patvirtinimą arba
- uždrausti pradėti eksploatuoti transporto priemones,
jei to tipo transporto priemonių saugos diržai ir susaistymo sistemos yra patvirtintos pagal Direktyvą 77/541/EEB su pakeitimais, padarytais šia direktyva;
b) -
- suteikti EEB sudėtinės dalies tipo patvirtinimą saugos diržo ar susaistymo sistemos, skirtų įrengti transporto priemonėje, atitinkančioje Direktyvos 77/541/EEB su pakeitimais, padarytais šia direktyva, reikalavimus, tipui,
- uždrausti pateikti į rinką saugos diržus ir susaistymo sistemas, paženklintas šioje direktyvoje nustatytais EEB tipo patvirtinimo ženklais.
2. Nuo 1992 m. liepos 1 d. valstybės narės:
a) - nebeišduoda transporto priemonių tipui Tarybos direktyvos 70/156/EEB 10 straipsnio 1 dalies paskutinėje įtraukoje numatyto liudijimo kopijos,
- gali atsisakyti suteikti nacionalinį tipo patvirtinimą transporto priemonių tipui,
kurių saugos diržai ir susaistymo sistemos nėra patvirtinti pagal Direktyvą 77/541/EEB su pakeitimais, padarytais šia direktyva;
b) - gali atsisakyti suteikti EEB sudėtinės dalies tipo patvirtinimą saugos diržo ar susaistymo sistemos, skirtų įrengti transporto priemonėje, neatitinkančioje Direktyvos 77/541/EEB su pakeitimais, padarytais šia direktyva, reikalavimų, tipui.
3. Nuo 1997 m. liepos 1 d. valstybės narės:
- gali uždrausti pradėti eksploatuoti transporto priemones, kurių saugos diržai arba susaistymo sistemos nėra patvirtinti pagal Direktyvą 77/541/EEB su pakeitimais, padarytais šia direktyva,
- gali uždrausti pateikti į rinką saugos diržus ir susaistymo sistemas, skirtas įrengti transporto priemonėje, kuri nėra paženklinta šioje direktyvoje nustatytais EEB sudėtinės dalies tipo patvirtinimo ženklais.
3 straipsnis
Valstybės narės priima nuostatas, kurios, įsigaliojusios iki 1991 m. gegužės 1 d., įgyvendina šią direktyvą. Jos nedelsdamos apie tai praneša Komisijai.
Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
4 straipsnis
Ši direktyva skirta valstybėms narėms.
Priimta Briuselyje, 1990 m. spalio 30 d.